29 soldater, der har været indsat til bevogtning i Kosovo, er netop vendt hjem, og det markerer Forsvaret traditionen tro med et hjemkomst-arrangement for soldaterne og deres pårørende. - Det er lidt stolthed, man kan bære på brystet, at man har været ude at få noget erfaring, fortæller soldaten Daniel om dagens medaljeoverrækkelse. Udover selve ceremonien har socialrådgivere og veterancentret været forbi for at give information om, hvordan pårørende kan håndtere det, når en soldat vender hjem. - For soldaten er der måske ikke det helt store, men selvfølgelig er det rart lige at ses igen og få afsluttet. Det betyder meget for de pårørende, at de får en masse information om, hvordan det er at få soldaten hjem igen, hvad man kan forvente af eventuelle reaktioner, og hvordan de kan imødegå det, hvis der skulle opstå noget, siger Daniel. Også medaljer til dem, der kæmper herhjemme Ved dagens medaljeoverrækkelse var det ikke kun de hjemvendte soldater, der modtog en medalje. Også børn til soldaterne kunne gå derfra med en medalje på trøjen. - Det er et udtryk for vores anerkendelse og vores taknemmelighed. Det er også en måde for vores soldater at have noget sammen med deres børn, som er synligt, fortæller Jess Møller Nielsen, chef for Trænregimentet. Ifølge Jess Møller Nielsen fungerer medaljen som et synligt bevis for børnene på, at de er en del af noget større. Men det har også et dybere formål. - Der er mange børn, der har svært ved at sætte ord på, hvad de tænker, når far eller mor er på mission, siger Jess Møller Nielsen.

Referat:
Ved en overrækkelse fredag blev der både uddelt medaljer til soldater, der netop var hjemvendt fra Kosovo, og deres pårørende, som Forsvaret også ville anerkende.